Në bazë të nenit 64.2 pika (a), (b) dhe (e), nenit 87, paragrafi 6, dhe nenit 128, paragrafi 2,të Ligjit nr. 03/L-073për Zgjedhjet Përgjithshme në Republikën e Kosovës dhe Ligjit nr. 03/L-256 për Ndryshimin dhe Plotësimin e Ligjit nr. 03/l-073 për Zgjedhjet e Përgjithshme në Republikën e Kosovës, si dhe nenit 20 dhe 29.2 të Ligjit nr.03/L072 për Zgjedhjet Lokale në Republikën e Kosovës, Komisioni Qendror i Zgjedhjeve, me datë 22.09.2020, nxjerr:

RREGULLËN Nr. 01/2020
PËR FLETËVOTIMET DHE BROSHURAT

Neni 1
Qëllimi

Qëllimi i kësaj rregulle është të rregullojë: përmbajtjen, formatin dhe ekspozimin/dukjen, mënyrën dhe kontrollin e shtypjes, verifikimin, shpërndarjen dhe transportin, veçoritë e sigurisë dhe çështjet tjera të lidhura me fletëvotimet.

Neni 2
Përkufizimet

“Broshurë” -  dokument zyrtar që ka për qëllim informimin e votuesve për kandidatët e subjekteve politike që garojnë në zgjedhje, të renditur siç janë certifikuar nga KQZ-ja. 
“DÇL” - Departamenti për Çështje Ligjore.
“DOZ” - Departamenti për Operacione Zgjedhore.
“DTI” - Departamenti për Teknologji Informative. 
“Fletëvotim” - dokument zyrtar ku votuesit shënojnë preferencat për të ushtruar të drejtën e votës. 
“KKZ” - Komisioni Komunal i Zgjedhjeve.
“KQZ” - Komisioni Qendror i Zgjedhjeve.
“KVV” - Këshilli i Vendvotimit.
“LZL” - Ligji për Zgjedhjet Lokale.
“LZP” - Ligji për Zgjedhjet e Përgjithshme.
“QNR” - Qendra e Numërimit dhe e Rezultateve.
“QV” - Qendra e Votimit.
“SKQZ” - Sekretariati i Komisionit Qendror te Zgjedhjeve.
“Specifikim teknik” – Dokumenti me përshkrimin e tipareve apo veçorive teknike për shtypjen e  fletëvotimeve dhe broshurave, formës së paketimi, etj. 
“Subjekti i certifikuar politik“ - do të thotë subjekti politik, që është partia politike, koalicioni i partive politike, nisma qytetare ose kandidati i pavarur, i cili është i certifikuar nga Komisioni, në përputhje me këtë ligj dhe me rregullat e Komisionit.
““Subjekti politik”“ - do të thotë parti politike, koalicion, nismë qytetare ose kandidat i pavarur.
“VV” - Vendvotimi.
“ZLKZ” - Zyrtari i Lartë Komunal i Zgjedhjeve.
“Zonë zgjedhore” - Në Zgjedhjet e Përgjithshme, Kosova konsiderohet një zonë zgjedhore me shumë kandidatë ndërsa për zgjedhjet Lokale, secila komunë konsiderohet zonë e vetme zgjedhore
“ZRPPC” - Zyra për Regjistrimin e Partive Politike dhe Certifikim. 

Neni 3
Përmbajtja dhe përshkrimi i fletëvotimit dhe broshurës 

3.1	Fletëvotimi përmban: 
a)	zonën zgjedhore; 
b)	institucionin publik për të cilin votohet; 
c)	tekstin udhëzues për të shënuar zgjedhjen e tij/saj në mënyrë të qartë që të mos ketë paqartësi mbi preferencat; 
d)	numrin rendor të vendosur para secilit subjekt politik individual zgjedhor, i cili fillon nga numri 111; 
e)	logon e subjektit politik;
f)	emrin dhe akronimin e secilit subjekt politik sipas radhës së përcaktuar me shortin për fletëvotim; 
g)	numrat rendorë të kandidatëve të subjekteve politike sipas institucionit publik që do të zgjidhet; 
h)	tiparet e sigurisë. 
3.2	Broshura përmban: 
a)	zonën zgjedhore; 
b)	institucionin publik për të cilin votohet; 
c)	numrin rendor të vendosur para secilit subjekt politik individual zgjedhor, i cili fillon nga numri 111; 
d)	logon e subjektit politik;
e)	emrin dhe akronimin e secilit subjekt politik sipas radhës së përcaktuar me shortin për fletëvotim; 
f)	numrat rendor, emrin dhe mbiemrin e kandidatëve të subjekteve politike. 

Neni 4
Përpilimi dhe miratimi i fletëvotimeve dhe broshurave

4.1	Specifikimet teknike përmbajnë të gjitha informatat e detajuara për shtypjen, paketimin dhe transportimin e fletëvotimeve. 

4.2	Menjëherë pas certifikimit të subjekteve politike dhe kandidatëve për pjesëmarrje në zgjedhje, DTI bën dizajnimin e fletëvotimeve dhe broshurave bazuar në informacionet e pranuara nga ZRPPC.

4.3	Paraqitja e të dhënave të subjekteve politike dhe kandidatëve në fletëvotim; hapësira për secilin subjekt politik, madhësia dhe tipi i fontit të tekstit dhe numrave, si dhe madhësia e logos janë të barabarta. 

4.4	Paraqitja e të dhënave të subjekteve politike dhe kandidatëve në broshurë; madhësia dhe tipi i fontit të tekstit dhe numrave, si dhe hapësira e logove të jenë të barabarta. 

4.5	Fletëvotimet dhe broshurat shtypen në të dy gjuhët zyrtare, ndërsa në komunat ku është gjuha e tretë në përdorim zyrtar, vendoset si gjuhë në fletëvotim dhe broshurë.   

4.6	Përmbajtja e draftit përfundimtar të fletëvotimeve dhe broshurave i nënshtrohet kontrollit për verifikim të përmbajtjes nga ZRPPC. 

4.7	Pas kontrollimit të saktësisë së të dhënave, SKQZ i procedon Fletëvotimin dhe Broshurën për miratim në KQZ. 

4.8	Pas miratimit nga KQZ, SKQZ ndërmerr hapat për shtypjen e fletëvotimeve dhe broshurave. 

Neni 5
Detajet teknike të fletëvotimeve dhe broshurave

5.1	Fletëvotimet dhe broshurat shtypen në letër të bardhë 80 g/m2. Ngjyra e letrës dhe shtypit është identike në të gjitha fletëvotimet.

5.2	Fletëvotime në pjesën e sipërme apo anasht tek formati A5 duhet të jenë të vrimëzuar nga pjesa amë. Vrimëzimi është 1cm nga skaji i fletës së fletëvotimit që lejon shkëputjen e lehtë të fletëvotimit gjatë dhënies së fletëvotimeve tek votuesi. 

5.3	Fletëvotimet përmbajnë tri veçori të sigurisë që i bëjnë të mbrojtura nga kopjimi apo falsifikimi. Veçoritë e sigurisë janë: 

a)	Mikroshtypi – ku shtypen karaktere apo një mostër e caktuar në një madhësi të vogël, ku duhet të përdoret një zmadhues për t’u parë me sy.

b)	UV Print –një dizajn unik vendoset në pjesën e përparme të fletëvotimit dhe mund të shihet vetëm përmes UV-llambës.

c)	Mbrojtje nga kopjimi (Anticopy) – si element i cili mbron fletëvotimin nga kopjimi. Ky element vendoset në pjesën e përparme të fletëvotimit dhe në momentin që një fletëvotim kopjohet, shfaqet shenja dalluese se ai është i kopjuar.

5.4	Gjithashtu, fletëvotimet duket të kenë një shenjë të veçantë dalluese që propozohet nga operatori i cili bën shtypin e fletëvotimeve dhe është unik për nga mënyra e krijimit dhe identifikimit të tij. Ky mund të jetë një hologram apo ndonjë formë tjetër ku një tekst apo simbol i caktuar mund të detektohet me anë të ndonjë folje apo elementi tjetër, që duhet të miratohet nga KQZ.  

5.5	KQZ pajiset nga prodhuesi me sqarimet dhe elementet e nevojshme për vërtetimin e origjinalitetit të fletëvotimeve, e që mund të përdoren me aprovimin e KQZ-së. 

5.6	Fletëvotimet kanë numrin serik që shtypet në anën e sipërme të djathtë të pjesës amë, e cila mbetet pas shkëputjes së fletëvotimeve. Numri serik është tetë shifror dhe fillon nga 01000000. Në fletëvotim shtypet kodi i vendvotimit, që është kombinim i shkronjave dhe numrave, e që ndërlidhë fletëvotimin me vendvotim, ndërsa në fletëvotimet rezervë shtypet shkronja “R” që simbolizon rezervën. 

5.7	Për zgjedhjet për Kuvendin e Kosovës, ngjyra e kornizës së fletëvotimit është e kuqe ndërsa ngjyra e tekstit në brendësi është e zezë. 

5.8	Për zgjedhjet Lokale, ngjyra e kornizës së fletëvotimit për Kryetar të Komunave është e verdhë, ndërsa ngjyra e tekstit në brendësi të fletëvotimit është e zezë. 

5.9	Për zgjedhjet Lokale, ngjyra e kornizës së fletëvotimit për Kuvende Komunale është e kaltër, ndërsa ngjyra e tekstit në brendësi të fletëvotimit është e zezë. 

5.10	Për zgjedhjet për Kuvendin e Kosovës, formati i fletëvotimit është A3.

5.11	Formati i fletëvotimeve për Kryetar të Komunave është A4. 

5.12	Formati i fletëvotimeve për Kryetar të Komunave në raundin e dytë, nëse aplikohet është A5. 

5.13	Formati i fletëvotimit për Kuvende Komunale është A3.  

5.14	Formati i broshurës është A4. 

5.15	Kopertina e broshurës është 120 g/m2 dhe e ngjitur në mes.

5.16	Ngjyra e kopërtinës tek broshura është identike me atë të fletëvotimit. 

5.17	Fletëvotimet dhe broshurat nuk duhet të përmbajnë shënim apo logo të kompanisë që bën shtypjen apo brendit të letrës që përdoret për shtypje.

5.18	KQZ mund të vendos ndryshe në përcaktimin e formatit final të fletëvotimit, bazuar në numrin e subjekteve politike të certifikuara. 

Neni 6
Numri i fletëvotimeve dhe broshurave që shtypen

6.1	Pas certifikimit të listës përfundimtare të votuesve, SKQZ i propozon KQZ-së numrin e fletëvotimeve dhe broshurave që shtypen për secilin vendvotim dhe fletëvotimet rezervë nëse parashihen. 

6.2	Numri i fletëvotimeve nuk do të tejkalojë më shumë se pesë për qind (5 %) numrin e votuesve në listën e votuesve.

6.3	Me qëllim të racionalizimit të shpenzimeve dhe ruajtjes së integritetit të zgjedhjeve, bazuar në trendët e pjesëmarrjes në zgjedhjet paraprake, SKQZ mund të propozojë KQZ-së shtypjen e më pak fletëvotimeve se sa numri i votuesve. Në këtë rast duhet të ketë një numër të fletëvotimeve rezervë.   

6.4	KQZ-ja shqyrton propozimin dhe miraton numrin e fletëvotimeve dhe broshurave të cilat shtypen. 

Neni 7
Procesi i shtypjes dhe paketimit

7.1	Shtypja e fletëvotimeve bëhet tek Operatori Ekonomik i kontraktuar në pajtim me legjislacionin për prokurimin publik në Kosovë, sipas kritereve të kësaj rregulle. 

7.2	Procesi i shtypjes dhe paketimit bëhet nga kontraktori i certifikuar në pajtim me standardet për  sistemin e menaxhimit të shtypjes me siguri të lartë dhe Sistemin e menaxhimit të sigurisë së informacionit.

7.3	Pas shtypjes së ekzemplarëve të parë, menaxheri i caktuar nga Kryeshefi Ekzekutiv konfirmon formën e shtypur dhe të njëjtën e përcjell tek Kryeshefi Ekzekutiv dhe e ruan si kopje. 

7.4	Pas konfirmimit, Operatori Ekonomik fillon shtypjen në masë të fletëvotimeve dhe broshurave. 

7.5	Fletëvotimet dhe broshurat paketohen në kuti të madhësisë së njëjtë, të cilat lidhen, vulosen dhe etiketohen. 

7.6	Etiketimi i secilit paketim përmban informacione si:

a)	komunën, 
b)	kodin e vendvotimit, dhe 
c)	numrin e fletëvotimeve në kuti. 

7.7	Në rast të shtypjes së fletëvotimeve rezervë, paketohen në pako të ndara.  

7.8	Fletëvotimet dhe broshurat për ekipet për votuesit me nevoja të veçanta (votuesit në institucione) merren nga pakot e fletëvotimeve dhe broshurave rezervë. 

Neni 8
Mbikëqyrja dhe kontrolli gjatë shtypjes dhe paketimit 

KQZ dhe SKQZ bëjnë mbikëqyrjen dhe kontrollin gjatë shtypjes dhe paketimit të fletëvotimit dhe broshurave. 

Neni 9
Ruajtja dhe transportimi

9.1	Ruajtja dhe transportimi i fletëvotimeve dhe broshurave, brenda Kosovës bëhet në pajtim me përcaktimin për ruajtjen dhe transportimin e letrave me vlerë të interesit të lartë shtetëror. 

9.2	Pas përfundimit të shtypjes dhe paketimit, fletëvotimet dhe broshurat dërgohen në depon qendrore të KQZ-së. 

9.3	Fletëvotimet dhe broshurat dërgohen në qendrat e votimit në mënyrën dhe afatin e caktuar nga KQZ.

9.4	SKQZ dhe KKZ-të kujdesen që hapësirat për ruajtje dhe mjetet e transportit përmbushin kushtet dhe standardet për të parandaluar për aq sa është e mundshme dëmtimi apo humbje gjatë ruajtjes dhe transportit. 

Neni 10
Fletëvotimet dhe broshurat rezervë

10.1	Fletëvotimet rezervë, vendosen në depon e caktuar nga KQZ dhe mund të shfrytëzohen vetëm kur ka kërkesa nga Këshilli i vendvotimit.

10.2	Në rastet kur anëtarët e këshillit të vendvotimit bazuar në trendin e daljes së votuesve dhe numrit të fletëvotimeve që kanë në dispozicion vlerësojnë se ekziston nevoja për fletëvotime tjera, përmes kryesuesit të Këshillit të Vendvotimit informojnë Kryesuesin e KKZ-së (ZLKZ-në) dhe kërkojnë pajisjen me fletëvotime. 

10.3	Kryesuesi i KKZ-së, menjëherë pas pranimit të kërkesës, bashkë me KKZ-në vendosin për dërgimin e fletëvotimeve në vendvotimin që ka kërkuar fletëvotime. Në të njëjtën kohë ZLKZ e informon KQZ, për kërkesën dhe detajet e transportimit. 

10.4	ZLKZ me një anëtar ose së paku tre anëtarë të KKZ-së marrin fletëvotimet rezervë dhe i transportojnë tek qendra, përkatësisht vendvotimi, sipas procedurave për transportimin e materialit të ndjeshëm të aprovuar nga KQZ.

10.5	Dorëzimi bëhet në hapësirat e vendvotimit që ka kërkuar fletëvotimet në prezencën e anëtarëve të këshillit të vendvotimit dhe vëzhguesve nëse janë prezent. Kryesuesi i vendvotimit dhe njëri nga anëtarët e KKZ-së nënshkruajnë formën e dorëzim pranimit. 

Neni 11
Dispozitat përfundimtare

Pjesë përbërëse e kësaj rregulle janë edhe shtojcat si vijon:

Shtojcë I   – Mostra e fletëvotimit për zgjedhjet për Kuvendin e Kosovës; 
Shtojcë II  – Mostra e broshurës për zgjedhjet për Kuvendin e Kosovës; 
Shtojcë III – Mostra e fletëvotimit për zgjedhjet për Kuvend të Komunave; 
Shtojcë IV – Mostra e broshurës për zgjedhjet për Kuvend të Komunave;
Shtojcë V  – Mostra e fletëvotimit për Kryetar të Komunës; 
Shtojcë VI – Mostra e fletëvotimit për Kryetar të Komunës – Raundi i dytë. 

Neni 12
Hyrja në fuqi

Kjo Rregull e Zgjedhjeve hyn në fuqi më  22.09.2020

Kryetari i  Komisionit Qendror të Zgjedhjeve
                                                                            
                                                                                              _____________________________
Valdete Daka